姚鼐
次韵答秦小岘观察赠别并以别谢蕴山方伯
我如行云向九州，飘然一往不可留。东南烟水一千里，挂帆曲转枫林秋。西湖绝景四面好，北客拄杖十日游。夜月披襟倚湖槛，晓烟听橹摇湖舟。朅往山深友麋鹿，归从水宿同凫鸥。两君丰采古贤伯，亦邀宾客探奇幽。孤山处士余所慕，香山玉局君之俦。四贤祠前共游舫，鱼蟹菱芡新登篝。恪官事异元丰世，岂开鱼钥贪林邱。斜阳欲尽旌旆返，野人朝亦生离愁。从来佳处不可尽，安用万壑穷两眸。主人虽贤客当去，径买轻舸随北流。两君各示七言妙，扣缶讵和编钟璆。使君文章配旄节，漫士踪迹同漂沤。敢期一事嗣前古，培堤去葑仰令犹。想公更游水深阔，倒浸南北山僧楼。